**ผลการประชุมคณะรัฐมนตรี**

**ครั้งที่ 27/2559 วันอังคารที่ 5 กรกฎาคม 2559**

**กระทรวงเกษตรและสหกรณ์**

**เรื่องเพื่อพิจารณาจร (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **050759**  **เรื่อง** **:** ขออนุมัติการดำเนินงานโครงการช่วยเหลือเกษตรกรชาวสวนผลไม้ที่ประสบภัยแล้ง ปี 2559  **สารัตถะ :** กษ. เสนอ ครม. พิจารณา ดังนี้  1. อนุมัติการดำเนินงานโครงการช่วยเหลือเกษตรกรชาวสวนผลไม้ที่ประสบภัยแล้ง ปี 2559  2. เห็นชอบให้ธนาคารเพื่อการเกษตรและสหกรณ์การเกษตร ใช้จ่ายเงินชดเชยดอกเบี้ย จำนวน 2,285.700 ล้านบาท โดยขอรับจัดสรรงบประมาณรายจ่ายประจำปีของ ธ.ก.ส.  3. เห็นชอบให้กรมส่งเสริมการเกษตรใช้งบประมาณรายจ่ายประจำปีงบประมาณของกรมส่งเสริมการเกษตร จำนวน 38 ล้านบาท เพื่อเป็นค่าใช้จ่ายในการดำเนินงานโครงการฯ  โดยมีรายละเอียดสรุปได้ ดังนี้  ๑. โครงการช่วยเหลือเกษตรกรชาวสวนผลไม้ที่ประสบภัยแล้ง ปี 2559 มี**วัตถุประสงค์** เพื่อช่วยเหลือเกษตรกรชาวสวนผลไม้ที่ประสบภัยแล้ง ปี 2559 ให้สามารถฟื้นฟูการผลิตไม้ผลที่ได้รับความเสียหาย และเพื่อส่งเสริมและสนับสนุนให้เกษตรกรมีแนวทางปฏิบัติต่อสวนไม้ผลเพื่อประกอบอาชีพชาวสวนผลไม้ได้อย่างยั่งยืน โดยดำเนิน การช่วยเหลือเกษตรกรในพื้นที่ที่ประสบปัญหาภัยแล้ง (ไม้ผล) 35 จังหวัด พื้นที่รวมทั้งสิ้น จำนวน 328,500 ไร่  เกษตรกร จำนวน 95,000 ราย แยกเป็น (1) พื้นที่เสียหายสิ้นเชิง จำนวน 28,500 ไร่ เกษตรกร จำนวน 11,600 ราย และ (2) พื้นที่ที่ได้รับผลกระทบ จำนวน 300,000 ไร่ เกษตรกร จำนวน 83,400 ราย ภายใต้กรอบวงเงินทั้งสิ้น 2,323.700 ล้านบาท ประกอบด้วย  1.๑ เงินชดเชยดอกเบี้ย โดยเบิกจ่ายจากงบประมาณประจำปีของธนาคารเพื่อการเกษตรและสหกรณ์การเกษตร วงเงินทั้งสิ้น 2,285.700 ล้านบาท ระยะเวลา 4 ปี แบ่งเป็น  ปีที่ 1 จำนวน 949.050 ล้านบาท  ปีที่ 2 จำนวน 949.050 ล้านบาท  ปีที่ 3 จำนวน 379.050 ล้านบาท  ปีที่ 4 จำนวน 8.550 ล้านบาท  1.๒ ค่าใช้จ่ายในการให้ความรู้เรื่องการผลิตไม้ผลที่มีคุณภาพ การตลาดและโลจิสติกส์ วงเงินทั้งสิ้น  38 ล้านบาท จากงบประมาณรายจ่ายประจำปีของกรมส่งเสริมการเกษตร  2. มาตรการช่วยเหลือ 4 มาตรการ ดังนี้  2.1 มาตรการขยายระยะเวลาชำระคืนเงินกู้เดิมของเกษตรกร ออกไปเป็นระยะเวลา 2 ปี นับถัดจากงวด ชำระเดิม และลดดอกเบี้ยให้เกษตรกรอัตราร้อยละ 3 ต่อปี โดยรัฐบาลชดเชยดอกเบี้ยแทนเกษตรกร ให้ธนาคาร เพื่อการเกษตรและสหกรณ์การเกษตร (ธ.ก.ส.) ในวงเงินกู้รายละไม่เกิน 200,000 บาท ระยะเวลา 2 ปี ให้ช่วยเหลือเกษตรกรทั้งหมด จำนวน 95,000 ราย  2.2 มาตรการสนับสนุนสินเชื่อเพื่อลงทุนสร้างแหล่งน้ำสำรอง และการบริหารจัดการน้ำ รายละไม่เกิน 130,000 บาท โดย ธ.ก.ส. คิดดอกเบี้ยในอัตรา MRR-2 (ปัจจุบัน MRR=7) และรัฐบาลชดเชยดอกเบี้ยให้ ธ.ก.ส.  แทนเกษตรกรอัตราร้อยละ 3 ต่อปี ระยะเวลาไม่เกิน 3 ปีแรก โดยให้เกษตรกรรับการชดเชยดอกเบี้ย ไม่เกินร้อยละ ๒ เป็นเวลา ๓ ปี และช่วยเหลือเกษตรกรทั้งหมด จำนวนเป้าหมาย ๙๕,๐๐๐ ราย สำหรับกำหนดชำระคืน และหลักประกันเงินกู้ให้เป็นไปตามหลักเกณฑ์ที่ ธ.ก.ส. กำหนด ทั้งนี้ การดำเนินการในมาตรการนี้เกษตรกร ที่เข้าร่วมโครงการต้องไม่เคยได้รับการสนับสนุนด้านแหล่งน้ำที่ทางราชการดำเนินการให้มาก่อน  2.3 มาตรการการสนับสนุนสินเชื่อเพื่อการปลูกใหม่ ทดแทนผลไม้เดิมหรือเป็นประเภทไม้ผลที่เหมาะสม กับสภาพพื้นที่ อัตราไร่ละไม่เกิน 10,000 บาทรายละไม่เกิน 30 ไร่ ให้แก่เกษตรกรประเภทเสียหายสิ้นเชิงที่เข้าร่วมโครงการทั้งหมด โดย ธ.ก.ส. คิดดอกเบี้ยในอัตรา MRR-2 (ปัจจุบัน MRR=7) และรัฐบาลชดเชยดอกเบี้ยให้ ธ.ก.ส.  แทนเกษตรกรอัตราร้อยละ 3 ต่อปี ระยะเวลาไม่เกิน 4 ปีแรก สำหรับกำหนดชำระคืน และหลักประกันเงินกู้ให้เป็นไปตามหลักเกณฑ์ที่ ธ.ก.ส. กำหนดจำนวนเป้าหมาย 11,600 ราย  2.4 มาตรการให้ความรู้เกษตรกรในเรื่องการผลิตไม้ผลคุณภาพดี การบริหารจัดการการผลิต และการตลาด ตลอดจนถึงระบบโลจิสติกส์ โดยให้ดำเนินการกับเกษตรกรทั้งหมด จำนวนเป้าหมาย 95,000 ราย  **มติ ครม. :** อนุมัติการดำเนินงานโครงการช่วยเหลือเกษตรกรชาวสวนผลไม้ที่ประสบภัยแล้ง ปี 2559 ตามที่ กษ. เสนอ | **หน่วยงานที่รับผิดชอบ** : กษ. (กสก.)  **ประโยชน์ที่ได้รับ :**  เพื่อช่วยเหลือเกษตรกรชาวสวนผลไม้ที่ประสบภัยแล้ง  ปี 2559 สามารถฟื้นฟูสวนไม้ผลที่ได้รับความเสียหายได้ และเกษตรกร มีรายได้จากการฟื้นฟูสวนไม้ผลเพิ่มจากเดิมขึ้นร้อยละ 10  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 27/2559 วันอังคารที่ 5 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **050759**  **เรื่อง** **:** การพิจารณากำหนด “วันควายไทย”  **สารัตถะ :** กษ. เสนอ ครม. พิจารณาให้ความเห็นชอบกำหนดให้วันที่ 14 พ.ค. ของทุกปี เป็น “วันควายไทย”  โดยมีรายละเอียดสรุปได้ ดังนี้  1. สำนักเลขาธิการนายกรัฐมนตรีได้แจ้ง กษ. ว่า สมาคมอนุรักษ์พัฒนาควายไทยได้มีหนังสือกราบเรียนนายกรัฐมนตรีเพื่อให้หน่วยงานที่เกี่ยวข้องพิจารณากำหนดให้วันที่ 4 ก.พ. ของทุกปี เป็น “วันควายไทย” จึงให้ กษ. พิจารณาตามที่เห็นสมควรและเหมาะสม ซึ่ง กษ. ได้มอบหมายให้ ปศ. พิจารณาดำเนินการต่อไป  2. กษ. พิจารณาแล้วเห็นว่า ปัจจุบันสภาวะวิกฤติของควายไทยในเรื่องของจำนวนและผู้เลี้ยงมีแนวโน้มลดลงอย่างต่อเนื่อง อีกทั้งควายไม่ได้รับการเอาใจใส่จากภาครัฐในการส่งเสริมสนับสนุนสร้างอาชีพอย่างจริงจัง รวมถึง การสนับสนุนสร้างอาชีพอย่างจริงจัง รวมถึงการสนับสนุนทางวิชาการหรือการวิจัยต่างๆ ทั้งที่ควายเป็นสัตว์เลี้ยงที่อยู่คู่สังคมไทยมาช้านาน โดยเฉพาะอย่างยิ่งบทบาทกับการดำรงชีวิต ดังนั้น เพื่อเป็นการสร้างความตระหนักและ เห็นความสำคัญของควายไทย จึงควรกำหนดให้มี “วันควายไทย”  3. กษ. โดย ปศ. ได้ร่วมประชุมกับสมาคมอนุรักษ์และพัฒนาควายไทยแล้ว มีมติเห็นชอบกำหนดให้วันที่ 14 พ.ค. ของทุกปี เป็น “วันควายไทย” เนื่องจากเป็นวันที่พระบาทสมเด็จพระเจ้าอยู่หัวทรงมีพระราชดำรัสถึงหลักการดำเนินโครงการธนาคารโลก กระบือ เป็นครั้งแรก ซึ่งถือเป็นแนวทางในการช่วยอนุรักษ์ควายไทย  **มติ ครม. :** รมว.กษ. ขอถอนเรื่องนี้คืนไปเพื่อพิจารณาทบทวนอีกครั้งหนึ่ง ซึ่ง ครม. ได้มีมติเห็นชอบให้ถอนเรื่องนี้ คืนไปได้ ตามที่ รมว.กษ. เสนอ | **หน่วยงานที่รับผิดชอบ :** กษ. (ปศ.)  **ประโยชน์ที่ได้รับ :**  สนับสนุนสร้างอาชีพอย่างจริงจัง รวมถึงการสนับสนุนทางวิชาการหรือวิจัยต่างๆ และเป็นการสร้างจิตสำนึกให้หันมาอนุรักษ์ควายไทย  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 27/2559 วันอังคาร ที่ 5 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบเป็นข้อมูล (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **050759**  **เรื่อง** **:** ดัชนีราคาและผลผลิตสินค้าเกษตรเดือนพฤษภาคม 2559 และแนวโน้มเดือนมิถุนายน 2559  **สารัตถะ :** กษ. เสนอ ครม. เพื่อทราบดัชนีราคาและผลผลิตสินค้าเกษตรเดือนพฤษภาคม 2559 และแนวโน้มเดือนมิถุนายน 2559  โดยมีรายละเอียดสรุปได้ ดังนี้  **ภาพรวมราคาสินค้าเกษตร**ของเดือน พ.ค. 59 **เมื่อเปรียบเทียบกับเดือนเดียวกันของปีที่ผ่านมา** พบว่า  ดัชนีราคาสินค้าเกษตร**สูงขึ้น**ร้อยละ 6.35 สินค้าที่ราคาปรับตัว**สูงขึ้น** ได้แก่ ข้าวเปลือกเจ้า ยางพารา ทุเรียน  ปาล์มน้ำมัน สินค้าที่ราคาปรับตัว**ลดลง** ได้แก่ มังคุด **เมื่อเปรียบเทียบกับเดือน เม.ย. ที่ผ่านมา** ดัชนีราคา**สูงขึ้น** ร้อยละ 2.57 โดยสินค้าที่ราคาปรับตัว**สูงขึ้น** ได้แก่ ข้าวเปลือกเจ้า ยางพารา สับปะรดโรงงาน สุกร และไข่ไก่ สินค้าที่ราคาปรับตัว**ลดลง** ได้แก่ ลองกอง เงาะ มังคุด  **ภาพรวมด้านการผลิตสินค้าเกษตร เมื่อเปรียบเทียบกับช่วงเดียวกันของปีที่ผ่านมา** ดัชนีผลผลิต**เพิ่มขึ้น**  ร้อยละ 0.28 สินค้าสำคัญที่ผลผลิต**เพิ่มขึ้น** ได้แก่ ลองกอง มังคุด สินค้าสำคัญที่ผลผลิต**ลดลง** ได้แก่ ข้าวเปลือกเจ้า ยางพารา ทุเรียน สับปะรดโรงงานเงาะ และลิ้นจี่ **และเมื่อเปรียบเทียบกับเดือน เม.ย. ที่ผ่านมา** ดัชนีผลผลิต**เพิ่มขึ้น**ร้อยละ 17.05 สินค้าสำคัญที่ผลผลิต**เพิ่มขึ้น** ได้แก่ ยางพารา ทุเรียน สับปะรดโรงงาน ลองกอง เงาะ มังคุด ลิ้นจี่  ปาล์มน้ำมัน ไก่เนื้อ และไข่ไก่ สินค้าสำคัญที่ผลผลิต**ลดลง** ได้แก่ ข้าวเปลือกเจ้า  **ในเดือน มิ.ย. 59** คาดว่าดัชนีผลผลิตจะลดลงเมื่อเปรียบเทียบกับเดือน มิ.ย. 58 และลดลงเมื่อเปรียบเทียบกับเดือน พ.ค. 59 สินค้าสำคัญที่ออกสู่ตลาดมากในเดือน มิ.ย. 59 ได้แก่ สับปะรดโรงงาน มังคุด และเงาะ  **มติ ครม. :** ทราบตามที่ กษ. เสนอ | **หน่วยงานที่รับผิดชอบ :** กษ. (สศก.)  **ประโยชน์ที่ได้รับ :**  เพื่อติดตามและเฝ้าระวังสถานการณ์ด้านราคา และการผลิต สินค้าเกษตร ทำให้ทราบถึงแนวโน้มของปัญหาที่จะเกิดขึ้นในภาคเกษตร  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 27/2559 วันอังคารที่ 5 กรกฎาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **050759**  **เรื่อง** **:** ขอทบทวนมติคณะรัฐมนตรี เมื่อวันที่ 24 กุมภาพันธ์ 2558 เรื่อง โครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจร  **สารัตถะ :** อก. ขอเสนอคณะรัฐมนตรีเพื่อพิจารณา ดังนี้  1. ให้ความเห็นชอบให้ทบทวนมติคณะรัฐมนตรีเมื่อวันที่ 24 ก.พ. 2558 เกี่ยวกับระยะเวลาการชำระคืน เงินต้นพร้อมดอกเบี้ย ตามโครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจร จากให้ชำระคืน เงินต้นพร้อมดอกเบี้ยให้เสร็จสิ้นภายในระยะเวลา 3 ปี นับตั้งแต่ปีที่กู้ยืม **โดยขอแก้ไขเป็น**การกำหนดระยะเวลา การชำระคืนเงินกู้เสร็จสิ้นตามโครงการ แยกตามวัตถุประสงค์การกู้เงิน คือ หากเป็นเงินกู้เพื่อพัฒนาแหล่งน้ำและ การบริหารจัดการน้ำในไร่อ้อย กำหนดชำระคืนเงินกู้เสร็จสิ้นไม่เกิน 4 ปี และหากเป็นเงินกู้เพื่อซื้อเครื่องจักรกลการเกษตร กำหนดชำระคืนเงินกู้เสร็จสิ้นไม่เกิน 6 ปี ในกรอบวงเงินสินเชื่อปีละ 3,000 ล้านบาท จากธนาคาร เพื่อการเกษตรและสหกรณ์การเกษตร (ธ.ก.ส.) โดยใช้จากวงเงิน 10,000 ล้านบาท ของเงินกู้ยืมสินเชื่อเพื่อส่งเสริม การปลูกอ้อย (เงินเกี๊ยว)เป็นระยะเวลา 3 ปี โดยกำหนดอัตราดอกเบี้ยให้ชาวไร่อ้อยผู้กู้ชำระในอัตราร้อยละ 2 มีโรงงานน้ำตาลเป็นผู้ค้ำประกัน  2. ให้ความเห็นชอบให้รัฐบาลรับภาระอัตราดอกเบี้ยส่วนเกิน เพื่อให้ชาวไร่อ้อยนำไปพัฒนาการปลูกอ้อย ให้มีประสิทธิภาพครบวงจร โดยกำหนดอัตราดอกเบี้ยเงินกู้ตามโครงการ แบ่งเป็นกลุ่ม ดังนี้  2.1) กรณีกลุ่มผู้กู้เป็นเกษตรกรรายบุคคล ดอกเบี้ยโครงการ = (MRR – 2 %) = 5 % เกษตรกรจ่าย 2 % รัฐชดเชยส่วนต่าง MRR = 7% - 2% -2% = 3 %  2.2) กรณีผู้กู้เป็นกลุ่มเกษตรกร ดอกเบี้ยโครงการ = (MLR – 1 %) = 4 % เกษตรกรจ่าย 2 % รัฐชดเชยส่วนต่าง MLR = 5% - 1% - 2 % = 2%  2.3) สำหรับกรณีการจัดซื้อเครื่องจักรกลการเกษตร ที่ขยายการให้สินเชื่อเพิ่มเติมในการจัดซื้อรถคีบอ้อย รถแทรกเตอร์ และรถบรรทุกอ้อย เห็นควรให้ขยายสินเชื่อเฉพาะรถคีบอ้อย ส่วนรถแทรกเตอร์ และรถบรรทุกอ้อย เห็นควรใช้อัตราดอกเบี้ย เท่ากับ (MLR – 1 %) และรัฐไม่ต้องชดเชยส่วนต่าง เนื่องจากรัฐได้จัดหาแหล่งเงินกู้อัตราดอกเบี้ยต่ำให้แล้ว  โดยมีรายละเอียดสรุปได้ ดังนี้  กระทรวงอุตสาหกรรมได้พิจารณาข้อเสนอตามมติคณะกรรมการอ้อยและน้ำตาลทราย ความคิดเห็นของ ธ.ก.ส. เกี่ยวกับการกำหนดอัตราดอกเบี้ยและการขอชดเชยดอกเบี้ยเงินกู้ตามโครงการรัฐและข้อคิดเห็นจากสำนักงบประมาณเกี่ยวกับการพิจารณาหลักเกณฑ์เงื่อนไขการดำเนินโครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจร มีความเห็นว่า ปัจจุบันต้นทุนการผลิตอ้อยเพิ่มสูงขึ้น และประสบปัญหาจากการขาดแคลนแรงงานในภาคเกษตร ประกอบกับในปีนี้เกิดภาวะภัยแล้งอย่างรุนแรงส่งผลให้ผลผลิตอ้อยลดลงเป็นอย่างมาก ดังนั้น การสนับสนุนสินเชื่อเพื่อให้ชาวไร่อ้อยได้มีเงินทุนในการประกอบอาชีพตามโครงการดังกล่าว นับเป็นประโยชน์อย่างยิ่ง และเพื่อให้สอดคล้องกับสภาวะเศรษฐกิจในปัจจุบันและมติคณะรัฐมนตรี (24 กุมภาพันธ์ 2559) และจากการประสานงานกับ ธ.ก.ส. เกี่ยวกับการตั้งงบประมาณการชดเชยดอกเบี้ยตามโครงการดังกล่าว ตลอดจนเงื่อนไขต่างๆ กระทรวงอุตสาหกรรมพิจารณาแล้ว เห็นด้วยกับ ธ.ก.ส. และมติคณะกรรมการอ้อยและน้ำตาลทราย เนื่องจากสินเชื่อดังกล่าว นอกจาก จะช่วยให้เกษตรกรชาวไร่อ้อยได้มีเงินทุนสำหรับการปลูกอ้อยและดูแลรักษาอ้อยแล้ว ยังจะเป็นการช่วยลดต้นทุน การผลิตของเกษตรกรได้อีกด้วย เนื่องจากไม่ต้องไปกู้จากแหล่งเงินกู้นอกระบบที่มีอัตราดอกเบี้ยที่สูงกว่า และหากให้ผู้กู้ชำระคืนเงินต้นพร้อมดอกเบี้ยให้เสร็จสิ้นภายในระยะเวลา 3 ปี นับแต่ปีที่กู้ยืมนั้น อาจทำให้ชาวไร่อ้อยผู้กู้ยืมต้องแบกรับภาระต้นทุนที่เพิ่มขึ้น และเพื่อเป็นการเสริมสภาพคล่องให้กับเกษตรกรชาวไร่อ้อย จึงเห็นควรขยายระยะเวลา การชำระเงินกู้เสร็จสิ้นตามโครงการ แยกตามวัตถุประสงค์การกู้เงิน คือ  (1) เงินกู้เพื่อพัฒนาแหล่งน้ำและการบริหารจัดการน้ำในไร่อ้อย กำหนดชำระเงินกู้เสร็จสิ้นไม่เกิน 4 ปี  (2) เงินกู้เพื่อซื้อเครื่องจักรกลการเกษตร กำหนดชำระคืนเงินกู้เสร็จสิ้นไม่เกิน 6 ปี  สำหรับเรื่องการกำหนดอัตราดอกเบี้ย กระทรวงอุตสาหกรรมพิจารณาแล้วมีความเห็นสอดคล้องกับ สำนักงบประมาณ และ ธ.ก.ส. ซึ่งจะช่วยให้เกษตรกรลดภาระต้นทุนในการผลิตได้ในระดับหนึ่ง โดยเห็นควรกำหนด อัตราดอกเบี้ยแบ่งตามกลุ่ม คือ  (1) กรณีกลุ่มผู้กู้เป็นเกษตรกรรายบุคคล ดอกเบี้ยโครงการ = (MRR-2%) = 5 % เกษตรกรจ่าย 2 % รัฐชดเชยส่วนต่าง MRR = 7 % - 2 % - 2 % = 3 %  (2) กรณีผู้กู้เป็นกลุ่มเกษตรกร ดอกเบี้ยโครงการ = (MLR-1%) = 4% เกษตรกรจ่าย 2 % รัฐชดเชยส่วนต่าง MLR = 5% - 1% - 2% = 2%  (3) สำหรับกรณีการจัดซื้อเครื่องจักรกลการเกษตร ที่ขยายการให้สินเชื่อเพิ่มเติมในการจัดซื้อรถคีบอ้อย รถแทรกเตอร์ และรถบรรทุกอ้อย เห็นควรให้ขยายสินเชื่อเฉพาะรถคีบอ้อย ส่วนรถแทรกเตอร์และรถบรรทุกอ้อย เห็นควรใช้อัตราดอกเบี้ย (MLR-1%) และรัฐไม่ควรชดเชยส่วนต่างเนื่องจากรัฐได้จัดหาแหล่งเงินกู้อัตราดอกเบี้ยต่ำให้แล้ว  ทั้งนี้ หากคณะรัฐมนตรีได้ให้ความเห็นชอบตามข้อเสนอดังกล่าวข้างต้น รัฐบาลจะรับภาระอัตราดอกเบี้ยส่วนเกินเพื่อให้ชาวไร่อ้อยนำไปพัฒนาการปลูกอ้อยให้มีประสิทธิภาพครบวงจรในกรอบวงเงินงบประมาณชดเชยดอกเบี้ยประมาณ 922.50 ล้านบาท โดยแยกจำนวนเงินชดเชยดอกเบี้ยตามวัตถุประสงค์การกู้เงิน ดังนี้  (1) กรณีเงินกู้เพื่อพัฒนาแหล่งน้ำและการบริหารจัดการน้ำในไร่อ้อย กำหนดเงินชดเชยดอกเบี้ยตามโครงการเป็นระยะเวลา 6 ปี (ตั้งแต่วันที่ 1 ตุลาคม 2558 ถึงวันที่ 30 กันยายน 2564) เป็นเงินงบประมาณชดเชยดอกเบี้ยประมาณ 112.50 ล้านบาท  (2) กรณีกู้เงินเพื่อจัดซื้อเครื่องจักรกลการเกษตร กำหนดวงเงินชดเชยดอกเบี้ยตามโครงการระยะเวลา 8 ปี (ตั้งแต่วันที่ 1 ตุลาคม 2558 ถึงวันที่ 30 กันยายน 2566 เป็นเงินงบประมาณชดเชยดอกเบี้ยประมาณ 810.00 ล้านบาท)  **มติ ครม. :** เห็นชอบตามที่ อก. เสนอ | **หน่วยงานที่รับผิดชอบ :** อก./กษ. (สศก.)  **ประโยชน์ที่ได้รับ :**  เพื่อส่งเสริมให้มีการนำเครื่องจักรกลทางการเกษตรมาใช้ใน การปลูกอ้อย การตัดอ้อยเพื่อลดปัญหาการขาดแคลนแรงงาน ลดผลกระทบต่อสิ่งแวดล้อม  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 27/2559 วันอังคารที่ 5 กรกฎาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **050759**  **เรื่อง** **:** ขออนุมัติงบประมาณเพิ่มเติมและขอความเห็นชอบจ่ายเงินกู้และขยายระยะเวลาชำระหนี้เงินกู้ตามโครงการสินเชื่อชะลอการขายข้าวเปลือกนาปี ปีการผลิต 2558/59  **สารัตถะ :** กค. เสนอ ครม. พิจารณา ดังนี้  1. อนุมัติกรอบวงเงินงบประมาณเพื่อเป็นค่าใช้จ่ายในการสนับสนุนค่าเช่าและค่าเก็บรักษาข้าวเปลือก ในยุ้งฉางผู้กู้ และสนับสนุนค่าใช้จ่ายในการระบายข้าวเปลือกจากยุ้งฉางผู้กู้ถึงจุดส่งมอบเพื่อเป็นค่าขนย้ายข้าวเปลือก ของเกษตรกรและสหกรณ์การเกษตร ให้แก่เกษตรกรและสหกรณ์การเกษตรที่เข้าร่วมโครงการสินเชื่อชะลอการขายข้าวเปลือกนาปี ปีการผลิต 2558/59 กับธนาคารเพื่อการเกษตรและสหกรณ์การเกษตร (ธ.ก.ส.) จำนวน 708.75 ล้านบาท ตามที่ ธ.ก.ส. เสนอ  2. ให้ความเห็นชอบจ่ายเงินกู้เพิ่มเติม ให้กับเกษตรกรจำนวน 59 ราย ซึ่งได้จัดทำสัญญาเงินกู้ไว้ก่อน วันที่ 28 ก.พ. 2559 และขยายระยะเวลาในการดำเนินโครงการสินเชื่อชะลอการขายข้าวเปลือกนาปี ปีการผลิต 2558/59 ออกไปครั้งละ 1 เดือน ไม่เกิน 3 ครั้ง ตามที่ ธ.ก.ส. เสนอ  โดยมีรายละเอียดสรุปได้ ดังนี้  1. คณะรัฐมนตรี ได้อนุมัติวงเงินงบประมาณสำหรับโครงการสินเชื่อชะลอการขายข้าวเปลือกนาปี ปีการผลิต 2558/59 จำนวน 648.33 ล้านบาท แต่มิได้อนุมัติวงเงินค่าเช่าและค่าเก็บรักษาข้าวเปลือกในยุ้งฉางผู้กู้  (อัตรา 1,000 บาทต่อตัน) และวงเงินค่าใช้จ่ายในการระบายข้าวเปลือกจากยุ้งฉางผู้กู้ถึงจุดส่งมอบ (อัตราไม่เกิน 300 บาทต่อตัน)  กระทรวงการคลัง ให้คณะรัฐมนตรีพิจารณาอนุมัติจึงขอเสนองบประมาณโครงการสินเชื่อชะลอการขายข้าวเปลือกนาปี ปีการผลิต 2558/59 เพิ่มเติม จำนวน 708.75 ล้านบาท ดังนี้  1.1 ค่าใช้จ่ายในการจ่ายเป็นค่าเช่าและค่าเก็บรักษาข้าวเปลือกในยุ้งฉางผู้กู้ ให้แก่เกษตรกรและสหกรณ์การเกษตร วงเงิน 545.25 ล้านบาท (คำนวณจากปริมาณข้าวเปลือกที่เข้าร่วมโครงการ จำนวน 545,251.48 ตันอัตรา 1,000 บาทต่อตัน)  1.2 ค่าใช้จ่ายในการระบายข้าวเปลือกจากยุ้งฉางผู้กู้ถึงจุดส่งมอบ วงเงิน 163.50 ล้านบาท (ประมาณการว่าจะมีข้าวเปลือกนำมาระบายจำนวน 545,000 ตัน อัตราไม่เกิน 300 บาทต่อตัน)  2. ความเข้าใจคลาดเคลื่อนของผู้ปฏิบัติงาน ส่งผลให้เกษตรกรจำนวน 59 ราย ซึ่งได้จัดทำสัญญาเงินกู้ก่อน วันที่ 28 ก.พ. 2559 วงเงิน 3,340,427 บาท ไม่สามารถเบิกจ่ายเงินกู้ได้ภายในวันที่ 28 ก.พ. 2559 ซึ่งเป็นระยะเวลาการเบิกจ่ายเงินกู้ตามที่คณะรัฐมนตรีได้มีมติเห็นชอบไว้ และปัญหาสถานการณ์ข้าวในปัจจุบัน ราคาข้าวเปลือกต่ำกว่าวงเงินกู้ที่เกษตรกรและสหกรณ์การเกษตรได้รับค่อนข้างมาก ทำให้เกษตรกรและสหกรณ์การเกษตรไม่สามารถจำหน่ายข้าวเพื่อชำระคืนเงินกู้ภายในระยะเวลา 4 เดือน นับถัดจากเดือนที่รับเงินกู้ ตามที่คณะรัฐมนตรีได้มีมติเห็นชอบไว้  กระทรวงการคลัง จึงขอขยายระยะเวลาในการดำเนินโครงการ ดังนี้  1) ขอความเห็นชอบจ่ายเงินกู้เพิ่มเติม โดยให้ ธ.ก.ส. สามารถจ่ายเงินกู้ให้กับเกษตรกรจำนวน 59 ราย วงเงิน 3,340,427 บาท ซึ่งได้จัดทำสัญญาเงินกู้ก่อนวันที่ 28 ก.พ. 2559 แต่ไม่สามารถเบิกจ่ายเงินกู้ได้ทัน วันที่ 28 กุมภาพันธ์ 2559  2) ขยายระยะเวลาการชำระคืนเงินกู้จากเดิมให้เสร็จสิ้นภายใน 4 เดือน นับถัดจากเดือนที่รับเงินกู้ โดยให้ขยายระยะเวลาออกไปครั้งละ 1 เดือน ไม่เกิน 3 ครั้ง  ทั้งนี้การขยายระยะเวลาการจ่ายเงินกู้และระยะเวลาการชำระคืนเงินกู้ดังกล่าว ไม่ส่งผลกระทบต่อกรอบวงเงินงบประมาณที่คณะรัฐมนตรีได้มีมติเห็นชอบในหลักการเมื่อวันที่ 27 ต.ค. 2558  **มติ ครม. :** 1. อนุมัติและเห็นชอบตามที่ กค. เสนอ โดยให้ ธ.ก.ส. พิจารณาการขยายระยะเวลาชำระคืนเงินกู้ให้แก่เกษตรกรเป็นรายๆ ไป เพื่อให้สอดคล้องกับข้อเท็จจริงและลดภาระการขาดทุนของโครงการ โดยให้อยู่ในกรอบระยะเวลาและข้อกำหนดตามที่ ธ.ก.ส. เสนอ ทั้งนี้ ให้ กค. และ ธ.ก.ส. รับความเห็นของ สงป. สศช. และ คตร.  ไปพิจารณาดำเนินการในส่วนที่เกี่ยวข้องต่อไปด้วย  2. ในกรณีการจ่ายเงินกู้เพิ่มเติมให้กับเกษตรกรจำนวน 59 ราย ให้ ธ.ก.ส. ชี้แจง และประสานงานกับผู้ปฏิบัติงานถึงขั้นตอนในการดำเนินโครงการให้ชัดเจนเพื่อป้องกันมิให้เกิดความคลาดเคลื่อนในการปฏิบัติงานที่อาจส่งผลกระทบต่อเกษตรกรอีกในอนาคต  3. มอบหมายให้ พณ. ชี้แจงเหตุผลในการปรับเพิ่มอัตราค่าเช่าและค่าเก็บรักษาข้าวเปลือกในยุ้งฉาง ผู้กู้จากอัตรา 1,000 บาท/ตัน ในปีการผลิต 2558/2559 เป็น 1,500 บาท/ตัน ในปีการผลิต 2559/2560  ให้ ครม. ทราบ เพื่อให้การสื่อสารต่อสาธารณชนและเกษตรกรของหน่วยราชการที่เกี่ยวข้องเป็นไปอย่างมีเอกภาพ | **หน่วยงานที่รับผิดชอบ** : กค./กษ. (สศก.)  **ประโยชน์ที่ได้รับ :**  เพื่อให้การดำเนินโครงการสินเชื่อชะลอการขายข้าวเปลือกนาปี ปีการผลิต 2558/59 ประสบผลสำเร็จสอดคล้องกับวัตถุประสงค์  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ ๒7/2559 วันอังคารที่ 5 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **050759**  **เรื่อง** **:** ข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง การปฏิรูปเพื่อรับมือวิกฤตการณ์น้ำทะเลขึ้นสูงและแผ่นดินทรุดพื้นที่กรุงเทพมหานครและปริมณฑล)  **สารัตถะ :** ทส. เสนอ ครม.รับทราบรายงานผลการพิจารณาและผลการดำเนินการต่อข้อเสนอแนะเพื่อการปฏิรูป ตามมาตรา 31 ของรัฐธรรมนูญแห่งราชอาณาจักรไทย เรื่อง การปฏิรูปเพื่อรับมือวิกฤตการณ์น้ำทะเลขึ้นสูงและแผ่นดินทรุดพื้นที่กรุงเทพมหานครและปริมณฑล  โดยมีรายละเอียดสรุปได้ ดังนี้  1. ครม. มีมติ เมื่อวันที่ 1 ก.ย. 2558 รับทราบข้อเสนอเรื่อง การปฏิรูปเพื่อรับมือวิกฤตการณ์น้ำทะเลขึ้นสูง และแผ่นดินทรุดพื้นที่กรุงเทพมหานครและปริมณฑล ซึ่งประกอบด้วยข้อเสนอปฏิรูป 4 ด้าน ได้แก่ ปฏิรูปเชิงนโยบาย ปฏิรูปด้านองค์กร ปฏิรูปกลไกด้านวิชาการ และปฏิรูปการมีส่วนร่วมของประชาชนและผู้ได้รับผลกระทบ และมอบหมายให้ ทส. เป็นหน่วยงานหลักรับไปพิจารณาร่วมกับ กห. กค. กษ. ทก. มท. วท. อก. สศช. สงป. กรุงเทพมหานคร (กทม.) และหน่วยงานที่เกี่ยวข้องเพื่อพิจารณาศึกษาแนวทางและความเหมาะสมของข้อเสนอดังกล่าว และสรุปผลการพิจารณาหรือผลการดำเนินการเกี่ยวกับเรื่องดังกล่าวในภาพรวม แล้วส่งให้สำนักเลขาธิการคณะรัฐมนตรีพิจารณาภายใน 30 วัน นับแต่วันที่ได้รับแจ้งคำสั่งเพื่อนำเสนอ ครม. ต่อไป  2. ทส. รายงานว่า ทส. (สำนักงานนโยบายและแผนทรัพยากรธรรมชาติและสิ่งแวดล้อม : สผ.) ได้จัดประชุมหารือกับหน่วยงานที่เกี่ยวข้อง ได้แก่ กรมอุทกศาสตร์กองทัพเรือ สศช. กรมโยธาธิการและผังเมือง กรมอุตุนิยมวิทยา สงป. สถาบันสารสนเทศทรัพยากรน้ำและการเกษตร สำนักงานพัฒนาเทคโนโลยีอวกาศและภูมิสารสนเทศ  กรมชลประทาน กรมโรงงานอุตสาหกรรม กรมประชาสัมพันธ์ การประปาส่วนภูมิภาค กรมทรัพยากรน้ำบาดาล  กรมทรัพยากรธรณี กรมทรัพยากรทางทะเลและชายฝั่ง กรุงเทพมหานคร เพื่อพิจารณาข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักไทย (เรื่อง การปฏิรูปเพื่อรับมือวิกฤตการณ์น้ำทะเลขึ้นสูงและแผ่นดินทรุดพื้นที่กรุงเทพมหานครและปริมณฑล) เมื่อวันที่ 4 มี.ค. 2559 โดยในภาพรวม **ที่ประชุมมีมติเห็นชอบกับข้อเสนอแนะ**เพื่อการปฏิรูปตามมาตรา 31 ของรัฐธรรมนูญแห่งราชอาณาจักไทยฯ และ**มีข้อสังเกตเพิ่มเติม** ดังนี้  2.1 **ควรปรับปรุงองค์ประกอบคณะกรรมการ ดังนี้**  2.1.1 **คณะกรรมการยุทธศาสตร์แห่งชาติ**  - ให้เพิ่มกรรมการ จำนวน 3 คน ได้แก่ ผู้ว่าราชการกรุงเทพมหานคร ผู้ว่าราชการจังหวัดสมุทรสาคร และผู้ว่าราชการจังหวัดสมุทรปราการ เนื่องจากพื้นที่แนวชายฝั่งทะเลของกรุงเทพมหานครและปริมณฑลเป็นพื้นที่ของกรุงเทพมหานคร เพียง 5 กิโลเมตร และมีพื้นที่ของจังหวัดสมุทรสาครและสมุทรปราการซึ่งจะได้รับผลกระทบจากการกัดเซาะชายฝั่งทะเล  - ปรับเปลี่ยนกรรมการและผู้ช่วยเลขานุการจาก “ปลัดกรุงเทพมหานคร” เป็น “รองปลัดกรุงเทพมหานคร” เพื่อให้มีความเหมาะสมและคล่องตัวในการดำเนินงาน  - แต่งตั้งหน่วยงานระดับกรม เช่น กรมอุตุนิยมวิทยา กรมพัฒนาที่ดิน และกรมป้องกันและบรรเทาสารธารณภัย เป็นคณะทำงานที่ช่วยสนับสนุนการทำงานทางวิชาการต่อไป  2.1.2 **คณะกรรมการสร้างความรู้ความเข้าใจและการมีส่วนร่วมภายใต้การปฏิรูปด้านการมี ส่วนร่วมของประชาชนและผู้ได้รับผลกระทบ**  - ให้อธิบดีกรมส่งเสริมคุณภาพสิ่งแวดล้อม เป็นประธานกรรมการ (เดิมเลขาธิการ สผ.)  อธิบดีกรมประชาสัมพันธ์ เป็นรองประธานกรรมการ (เป็นไปตามข้อเสนอแนะของ สปช.) และเลขาธิการสำนักงานนโยบายและแผนทรัพยากรธรรมชาติและสิ่งแวดล้อมเป็นกรรมการ (เพิ่มใหม่) เนื่องจากมีความเหมาะสมและสอดคล้องกับภารกิจของแต่ละหน่วยงาน พร้อมทั้งปรับเปลี่ยนกรรมการและเลขานุการจาก “ผู้ที่ได้รับมอบหมายจากสำนักงานนโยบายและแผนทรัพยากรธรรมชาติและสิ่งแวดล้อม” เป็น “ผู้ได้รับมอบหมายจากกรมส่งเสริมคุณภาพสิ่งแวดล้อม”  2.1.3 **องค์ประกอบของกลไกวิชาการเฉพาะภายใต้การปฏิรูปกลไกด้านวิชาการ**  - เพิ่ม “สำนักงานพัฒนาเทคโนโลยีอวกาศและภูมิสารสนเทศ (องค์การมหาชน)”  ในองค์ประกอบกลุ่มที่ 2 กลุ่มนักวิชาการหรือผู้แทนจากหน่วยงานราชการหลักที่เกี่ยวข้อง เพื่อให้เกิดประโยชน์ต่อ การดำเนินงานของกลไกวิชาการเฉพาะ  2.2 **ที่ประชุมมีข้อสังเกตว่า ข้อมูล/ข้อเท็จจริงในรายงานวาระการปฏิรูปยังไม่ชัดเจน และควรใส่ที่มาในการอ้างอิงรูปภาพที่ปรากฏในรายงาน** เพื่อให้รายงานมีความถูกต้องสมบูรณ์ และเพื่อให้แนวทางการบริหารจัดการและงบประมาณที่จะจัดสรรเพื่อแก้ปัญหาและติดตามสถานการณ์สอดคล้องกับประเด็นสาเหตุหลักของการทรุดตัวของแผ่นดิน เนื่องจากผลการศึกษาในรายงานวาระการปฏิรูประบุว่า แผ่นดินทรุดเกิดจากการใช้น้ำบาดาล น้ำหนักกดทับ และการทรุดตัวตามธรรมชาติ ในอัตราส่วน 69:29:2  อย่างไรก็ตาม ข้อมูลในที่ประชุมพบว่า การใช้น้ำบาดาลในขณะนี้มีมาตรการควบคุมและลดการใช้ น้ำบาดาลลง ทำให้การทรุดตัวเนื่องจากการใช้น้ำบาดาลมีแนวโน้มลดลง โดยผู้แทนกรมทรัพยากรน้ำบาดาลได้ให้ข้อมูลเพิ่มเติมว่าพื้นที่ในเมืองไม่มีการใช้น้ำบาดาลและมีมาตรการควบคุมสถานการณ์ ทำให้ปัญหาแผ่นดินทรุดจากการใช้ น้ำบาดาลไม่อยู่ในขั้นวิกฤต  สำหรับกรณีของน้ำทะเลขึ้นสูง จากข้อมูลการตรวจวัดระดับน้ำทะเลจนถึงปัจจุบันของกรมอุทกศาสตร์และกรมอุตุนิยมวิทยา พบว่าปัญหาน้ำทะเลขึ้นสูงมีน้อยมากหรือแทบไม่มีเลย แต่พบปัญหาการกัดเซาะชายฝั่งซึ่งมีข้อเท็จจริงทางวิทยาศาสตร์ที่ตรวจวัดได้ ทั้งนี้ สำนักงานนโยบายและแผนทรัพยากรธรรมชาติและสิ่งแวดล้อมมีความเห็นเพิ่มเติมว่า **รายงานการปฏิรูปยังไม่ได้เสนอมาตรการที่ชัดเจนในการควบคุมการทรุดตัวของแผ่นดินเนื่องจากน้ำหนักกดทับ**  ความเห็นของ กษ  กระทรวงเกษตรและสหกรณ์ได้พิจารณาแล้ว เห็นด้วยกับผลการพิจารณาและผลการดำเนินการต่อข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย เรื่อง การปฏิรูปเพื่อรับมือวิกฤตการณ์น้ำทะเล ขึ้นสูงและแผ่นดินทรุดพื้นที่กรุงเทพมหานครและปริมณฑล ตามที่กระทรวงทรัพยากรธรรมชาติและสิ่งแวดล้อมเสนอ  โดยเห็นควรให้เพิ่มเติมหน่วยงานในสังกัดกระทรวงเกษตรและสหกรณ์ ได้แก่ กรมพัฒนาที่ดินเป็นคณะทำงานที่ช่วยสนับสนุนด้านวิชาการ เพื่อเตรียมการรับมือหาวิธีจัดการที่ดินและแก้ไขปัญหาน้ำเค็มรุกล้ำพื้นที่ทางการเกษตร  อันจะส่งผลให้เกิดความเสียหายทางเศรษฐกิจ นอกจากนั้น ยังมีข้อเสนอแนะเพิ่มเติมเกี่ยวกับการจัดทำมาตรการป้องกันการรุกล้ำของน้ำทะเลและการกัดเซาะชายฝั่ง โดยเห็นควรให้นำผลการวิเคราะห์การเปลี่ยนแปลงของระดับน้ำทะเล จากแบบจำลองการเปลี่ยนแปลงสภาพภูมิอากาศมาประกอบการจัดทำมาตรการดังกล่าวข้างต้นด้วย  **มติ ครม. :** 1. รับทราบผลการพิจารณาตามข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย  เรื่อง การปฏิรูปเพื่อรับมือวิกฤตการณ์น้ำทะเลขึ้นสูงและแผ่นดินทรุดพื้นที่กรุงเทพมหานครและปริมณฑล  ตามที่ ทส. เสนอ  2. ให้ สลค. ดำเนินการ ดังนี้  2.1 ส่งรายงานผลการพิจารณาของ ทส. ให้คณะกรรมการประสานงาน รวม 3 ฝ่าย (คณะรัฐมนตรี  สภานิติบัญญัติแห่งชาติ และสภาขับเคลื่อนการปฏิรูปประเทศ) เพื่อพิจารณาความสอดคล้องและความเหมาะสม กับการปฏิรูปประเทศต่อไป  2.2 แจ้ง สศช. ในฐานะฝ่ายเลขานุการร่วมคณะกรรมการจัดทำยุทธศาสตร์ชาติเพื่อดำเนินการในส่วนที่เกี่ยวข้องต่อไป | **หน่วยงานที่รับผิดชอบ :** ทส./กษ. (ชป.)  **ประโยชน์ที่ได้รับ :**  เพื่อเตรียมการรับมือหาวิธีจัดการที่ดินและแก้ไขปัญหาน้ำเค็มรุกล้ำพื้นที่ทางการเกษตร อันจะส่งผลให้เกิดความเสียหายทางเศรษฐกิจ  **กำหนดรายงานผลการปฏิบัติเพื่อเสนอ ครม. :**  **-** |